Karsten Lauritzen (V), 2011-04-28:
Jeg har noteret mig det, der står i beslutningsforslaget, og så er der selvfølgelig en uddybning af det i bemærkningerne, hvor der står, at Folketinget pålægger regeringen inden udgangen af 2011 at udarbejde et lovforslag om indførelse af muligheden for elektronisk fodlænke for varetægtsfængslede og i forbindelse med udslusning af afsonere med længere frihedsstraf.
Der må jeg som udgangspunkt sige, at vi altså er modstandere af den del, der handler om, at der også skal være mulighed for elektronisk fodlænke for varetægtsfængslede, for vi mener, at det sådan set er domstolene, der foretager vurderingen af, om der er behov for varetægtsfængsling eller ej, og at formålet med det at være varetægtsfængslet ikke opnås.
Det er i hvert fald i meget, meget få situationer, hvor det opnås med elektronisk fodlænke i stedet for, og derfor er vi modstandere af den del af forslaget.
Men hovedargumentet for at afvise beslutningsforslaget er, at der er en aftale om Kriminalforsorgens økonomi, og den skal så genforhandles til efteråret, og der synes vi at det er mest relevant at tage det her spørgsmål op.
Som justitsministeren lige har redegjort for, er der to dele i det her beslutningsforslag fra Socialistisk Folkeparti.
Den ene del handler om brug af elektronisk fodlænke-ordning i forbindelse med udslusning, og den anden del handler om brug af elektronisk fodlænke-ordning som alternativ til varetægtsfængsling.
I Venstre er vi glade for, at beslutningsforslaget er fremsat, og vi er sådan set enige i nogle af de intentioner, der ligger bagved, og vi ser også ganske positivt på brug af elektronisk fodlænke.
Jeg vil ikke sige, at vi i mange år har været tilhængere af fodlænker, men vi er og har i mange år været tilhængere af brug af den elektroniske fodlænke-ordning.
Det er noget, vi er positive over for, og derfor ser vi også positivt på den del af beslutningsforslaget, for det kan være et udmærket alternativ til nogle af de udslusningsordninger, som der allerede er i dag.
Men som justitsministeren har redegjort for, skal der jo være en forhandling om kriminalforsorgens økonomi, en ny flerårsaftale, der erstatter den nuværende, der gælder fra 2008-2011, og den skal så forhandles senere på året.
Der er det aktuelt at tage spørgsmålet op, om man kan bruge den del af det beslutningsforslag, der ligger her, i forhold til udslusning og brug af elektroniske fodlænker.
Det er vi sådan set positive over for, men vi synes ikke, det er noget, der skal gøres nu, men tages i den diskussion, der kommer, om kriminalforsorgens økonomi fremadrettet.
Det, som gør, at vi i Venstre ikke kan støtte op om beslutningsforslaget, er så den anden del, der handler om varetægtsfængsling.
Det er sådan, som også justitsministeren redegjorde for, at man, når man varetægtsfængsler nogen, også ser på, om der er alternativer til varetægtsfængsling.
Når man så bliver varetægtsfængslet, er det jo, fordi man kan risikere at influere på en igangværende efterforskning, og der kan også være en række andre argumenter.
Man har adgang til mobiltelefoner og en lang række andre ting, som jo altså gør, at det, der er hele formålet med en varetægtsfængsling, ikke vil blive opnået, hvis det i stedet for var en elektronisk fodlænke, som man fik.
Så med den argumentation skal jeg sige, at vi ser positivt på, at Socialistisk Folkeparti rejser debatten her i Folketingssalen, og at vi ser positivt på den del, der handler om at se på brug af elektroniske fodlænker i større omfang i forbindelse med udslusning, men vi er modstandere af det i situationer med varetægtsfængsling.